Bruselj, 28.9.2005

COM(2005) 454 končno

2005/0180 (AVC)

Predlog

SKLEP SVETA

o stališču Evropske skupnosti glede osnutka predpisa Gospodarske komisije Združenih narodov za Evropo o odobritvi nastavljivih sistemov sprednje osvetlitve (AFS) za motorna vozila

(predložena s strani Komisije)

OBRAZLOŽITVENI MEMORANDUM

SPLOŠNO

S Sklepom Sveta 97/836/ES z dne 27. novembra 1997 je postala Evropska skupnost pogodbenica revidiranega Sporazuma Gospodarske komisije Združenih narodov za Evropo iz leta 1958 (UN/ECE). Sklep je začel veljati 24. marca 1998.

Člen 4 navedenega sklepa določa inter alia, da mora v primeru predložitve osnutka predpisa v glasovanje pristojnim telesom UN/ECE, osnutek po prejetju soglasja Evropskega parlamenta odobriti Svet, preden lahko Skupnost glasuje v prid sprejetja osnutka.

Na dnevnem redu prihajajoče seje Svetovnega foruma za usklajevanje predpisov o vozilih UN/ECE je zlasti glasovanje o (novem) osnutku predpisa o odobritvi nastavljivih sistemov sprednje osvetlitve (AFS) za motorna vozila.

Glavni namen osnutka predpisa je določiti usklajene tehnične zahteve in se tako izogniti ustvarjanju tehničnih ovir pri trgovini z motornimi vozili med pogodbenicami, hkrati pa zagotoviti visoko raven varnosti in varstva okolja.

Natančneje bo osnutek predpisa omogočil, da bodo vozila opremljena z žarometi, ki imajo možnost nastavitve oblike svetlobnega pramena za boljšo prilagoditev vrsti ceste, po kateri vozi vozilo, in razmeram na cesti.

Stališče ES pri glasovanju bo temeljilo na dokumentih, ki so na voljo v uradnih jezikih UN/ECE (francoščina in angleščina). ES je pogodbenica sporazuma UN/ECE iz leta 1958, zato mora upoštevati postopke, predvidene v zadevnem sporazumu.

V skladu z določili člena 4(5) Sklepa 97/836/ES bo predpis, preden bo začel veljati, objavljen v vseh uradnih jezikih Skupnosti v Uradnem listu Evropske unije .

VSEBINA PREDLOGA ZA SKLEP

NAMEN PREDLOGA JE PREDSTAVNIKU KOMISIJE NA PRIHAJAJOčI SEJI SVETOVNEGA FORUMA ZA USKLAJEVANJE PREDPISOV O VOZILIH UN/ECE OMOGOčITI GLASOVANJE O OSNUTKU PREDPISA V IMENU SKUPNOSTI.

2005/0180 (AVC)

Predlog

SKLEP SVETA

o stališču Evropske skupnosti glede osnutka predpisa Gospodarske komisije Združenih narodov za Evropo o odobritvi nastavljivih sistemov sprednje osvetlitve (AFS) za motorna vozila

(Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 97/836/ES z dne 27. novembra 1997 in pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za kolesna vozila, opremo in dele, ki se lahko v kolesna vozila vgradijo in/ali na njih uporabijo, in pogojih za vzajemno priznavanje homologacij, dodeljenih na podlagi teh predpisov[1], zlasti druge alinee člena 4(2) Sklepa,

ob upoštevanju predloga Komisije[2],

ob upoštevanju pozitivnega mnenja Evropskega parlamenta[3],

ob upoštevanju naslednjega:

1. Osnutek predpisa Gospodarske komisije Združenih narodov za Evropo o odobritvi nastavljivih sistemov sprednje osvetlitve (ASF) za motorna vozila bo odpravil tehnične ovire pri trgovini z motornimi vozili med pogodbenicami, kar zadeva navedene dele, hkrati pa bo zagotovil visoko raven varnosti in varstva okolja.

2. Primerno je določiti stališče Skupnosti glede omenjenega osnutka predpisa.

3. Omenjeni osnutek predpisa se vključi v sistem Skupnosti za homologacijo motornih vozil –

SKLENIL:

Člen 1

Osnutek predpisa Gospodarske komisije Združenih narodov za Evropo (UN/ECE) o odobritvi nastavljivih sistemov sprednje osvetlitve (ASF) za motorna vozila, kakor je vključen v dokumentih TRANS/WP.29/2005/31 in TRANS/WP.29/2005/31/add.1, se odobri.

Člen 2

Skupnost, ki jo predstavlja Komisija, na glasovanju, ki bo potekalo med sejo Upravnega odbora na prihajajoči seji Svetovnega foruma za usklajevanje predpisov o vozilih UN/ECE, glasuje v prid osnutka predpisa UN/ECE iz člena 1.

Člen 3

Predpis UN/ECE o odobritvi nastavljivih sistemov sprednje osvetlitve (AFS) za motorna vozila se vključi v sistem Skupnosti za homologacijo motornih vozil.

V Bruslju,

Za Svet

Predsednik

[1] UL L 346, 17.12.1997, str. 78.

[2] UL C.. z dne. , str..

[3] UL C.. z dne. , str..